15.10.2009 18:06   Komisjonid väljendasid tõsist muret teaduslike argumentide eiramise pärast keskkonnamõjude hindamisel ja taunisid kiirustamist protsessides, mis võivad kaasa tuua tõsiseid riske inimese ja keskkonna tervisele.    "Inimtegevuse tagajärjel on Läänemere põhi saastatud  väga mürgiste ainetega ja igasugune häirimine, olgu siis miinide lõhkamine või torujuhtme ehitamine, võivad taastada need probleemid keskkonnale ja inimeste tervisele, millest me oleme Läänemere rangete kaitsemeetmetega juba hakanud üle saama," ütles Riigikogu keskkonnakomisjoni esimees Mart Jüssi.    Jüssi lisas, et ta on merebioloogina veendunud, et Nord Streami arendajate poolt pakutavad lihtsustatud, ookeanide jaoks välja töötatud mudelid, ei sobi Läänemere keerulisse keskkonda. "Ajalugu on  kahjuks näidanud, et tehtud vigade tagajärjed võivad ilmneda alles aastakümnete pärast ja nende parandamine võib aega võtta mitmeid inimpõlvi," märkis Jüssi.    Arvestades olukorra tõsidust, kujundavad Riigikogu komisjonid Jüssi kinnitusel lõpliku seisukoha oma korralistel istungitel järgmisel nädalal.    Gaasitrassi keskkonnamõjusid tutvustasid komisjonidele teaduste akadeemia looduskaitse komisjoni liige Ivar Puura ja akadeemik Tarmo Soomere, ülevaate Nord Streami gaasijuhtme  keskkonnamõjude hindamise menetluskäigust andis keskkonnaministeeriumi keskkonnakorralduse büroo spetsialist büroo juhataja ülesannetes Maris Malva.